

**НАЦИОНАЛЕН ПЛАН ЗА РАЗВИТИЕ НА БИОЛОГИЧНОТО ПРОИЗВОДСТВО ДО 2030 г.**

Съдържание

[I. ОСНОВАНИЕ 4](#_Toc121915235)

[II. ЦЕЛИ 5](#_Toc121915236)

[III. ОБЛАСТИ НА РАЗВИТИЕ. 6](#_Toc121915237)

[1. По-широко потребление на биологични продукти 6](#_Toc121915238)

[2. По-добър и улеснен достъп до пазари 9](#_Toc121915239)

[3. Насърчаване на преработката на биологични суровини и добавяне на стойност към българските биологични храни 11](#_Toc121915240)

[4. По-благоприятни условия за повишаване на знанията и уменията за създаване, развитие и поддържане на биологичното стопанство 11](#_Toc121915241)

[5. По-благоприятни условия за насърчаване на много малки, малки и средни предприятия/производители, свързани с развитието на стопанството 13](#_Toc121915242)

[6. Биологичното земеделие ключ към благосъстоянието на околната среда и биологичното разнообразие 14](#_Toc121915243)

[IV. АНАЛИЗ НА СЪСТОЯНИЕТО НА СЕКТОРА „БИОЛОГИЧНО ПРОИЗВОДСТВО“ 17](#_Toc121915244)

[1. Силни страни: 17](#_Toc121915245)

[2. Слаби страни: 18](#_Toc121915246)

[3. Възможности: 19](#_Toc121915247)

[4. Заплахи: 21](#_Toc121915248)

[V. МЕРКИ И ДЕЙСТВИЯ ЗА ПОСТИГАНЕ НА ЦЕЛИТЕ. 24](#_Toc121915249)

[VI. ИЗТОЧНИЦИ НА ФИНАНСИРАНЕ. 24](#_Toc121915250)

[VII. ОРГАНИЗАЦИЯ НА ИЗПЪЛНЕНИЕТО НА ПЛАНА. КРИТЕРИИ И ПОКАЗАТЕЛИ ЗА ИЗПЪЛНЕНИЕТО НА ПЛАНА. 24](#_Toc121915251)

[ПРИЛОЖЕНИЕ 26](#_Toc121915252)

**ИЗПОЛЗВАНИ СЪКРАЩЕНИЯ**

**БАБХ** Българска агенция по безопасност на храните

**БФП** Безвъзмездна финансова помощ

**ДБП** Дирекция „Биологично производство“

**ДФЗ – РА** Държавен фонд „Земеделие“ – Разплащателна агенция

**ЕПИ** Европейско партньорство за иновации

**КЛ** Контролиращи лица

**МВР** Министерство на вътрешните работи

**МЗ** Министерство на здравеопазването

**МЗХ** Министерство на земеделието и храните

**МО** Министерство на отбраната

**МОН** Министерство на образованието и науката

**МОСВ** Министерство на околната среда и водите

**МТСП** Министерство на труда и социалната политика

**НСОРБ** Национално сдружение на общините на Република България

**НССЗ** Национална служба за съвети в земеделието

**НПО** Неправителствени организации

**ОПОР** Общата политика в областта на рибарството

**ОСП** Обща селскостопанска политика

**ПМДРА** Програмата за морско дело, рибарство и аквакултури

**ССА** Селскостопанска академия

**ЦПО** Център за професионално обучение

**TRACES** Интегрирана компютъризирана ветеринарна система

# ОСНОВАНИЕ

Националният план за развитие на биологичното производство до 2030 г. е стратегически документ, който определя визията и общите цели на политиките за прилагане на Плана за действие за развитието на биологичното производство (Брюксел, 19.4.2021 г. COM(2021) 141) на Европейската комисия (ЕК), включително техните измерения, действия за реализиране и възможно финансиране. Документът определя три стратегически цели, за чието изпълнение групира намеренията на компетентния орган и заинтересованите страни в биологичния сектор в шест области на развитие и формулира действията за неговото изпълнение.

В Европейския „Зелен пакт“, биологичното земеделие e ключов инструмент за постигане на по-устойчива продоволствена система чрез насърчаване на земеделските стопани за прилагане на екологични практики за защита на околната среда, опазване на биологичното разнообразие и увеличаване на биологичните площи. По тази причина в редица стратегически документи на ЕС за биологичното разнообразие, от фермата до трапезата и плана за действие за нулево замърсяване на въздуха, водите и почвите, се определят конкретни действия за развитие на биологичното земеделие по цялата верига — от производството на биологични храни до тяхното популяризиране и консумация.

Благодарение на положителното си въздействие върху околната среда и климата по отношение подобряването на: секвестирането на въглерод, състоянието на почвите, опазването на биологичното разнообразие и хуманното отношение към животните, биологичното земеделие ще допринесе за постигането на целите на Европейския зелен пакт и стратегиите на ЕС.

Във връзка със Зеления пакт и стратегиите, Европейската комисия (ЕК) разработи *План за развитието на биологичното производство до 2030 г*., който постави основната цел на ЕС за нарастване на биологичните площи, като се приема, че до 2030 г. най-малко 25% от земеделската земя на ЕС следва да бъде обработвана по правилата на биологичното земеделие.

Изключително балансираният подход на Плана за действие на ЕС е насочен към стимулиране на предлагането, като същевременно се насърчава търсенето на биологични продукти чрез повишаване на осведомеността относно ползите от тях и доверието на потребителите в логото на биологичното производство.

През декември 2020 г., Европейската комисия публикува препоръки към държавите членки по отношение на техните Стратегически планове по Общата селскостопанска политика (COM (2020) 846), като през април 2021 г. публикува план за действие за развитието на биологичното производство (Брюксел, 19.4.2021 г. COM(2021) 141)) на Европейската комисия и последно през май 2022 г. и Резолюция на Европейския парламент от 3 май 2022 г. относно план за действие на ЕС за биологичното земеделие (2021/2239(INI)).

С документите Комисията препоръча на държавите членки да предоставят приоритетна и адекватна финансова подкрепа за посрещане на специфичните нужди на сектора на биологичното производство в своите стратегически планове. Същите следва да са разработени в съответствие с целите на Зеления пакт, и по-специално с целта от достигане на 25% от земеделската земя да бъде обработвана по правилата на биологичното земеделие.

Националният план за развитие на биологичното производство до 2030 г. е формулиран в резултат от постигнат консенсус между всички заинтересовани страни в биологичния сектор – Министерство на земеделието и храните, представители на контролиращите лица, асоциации на биологичните производители, на преработватели и търговци, консултански организации и други неправителствени организации.

# ЦЕЛИ

Основните полезни ефекти от развитието на биологичното производство са свързани с биоразнообразието, опазването на качеството на почвата и водите. Счита се, че биологичното производство гарантира отговорно използване на природните ресурси, и че органичното производство насърчава запазването на въглерода, позволява адаптиране към променящия се климат, и спомага за намаляване на замърсяването на въздуха.

За формулирането на целите за развитие на биологичното производство са използвани трите главни направления от Плана за действие за развитие на биологичното производство на ЕС. Целите са съобразени с процеса на развитие на биологичното производство, което предполага нарастване на броя сертифицираните площи, увеличаване на биологичните оператори, дейности свързани с повишаване на потребителското доверие към биологичните продукти, разширяване на националния и външен пазар на биологични продукти, както и насърчаването на прехода и укрепване на цялата веригата. Постигането им е тясно свързано с Общата селскостопанска политика, която ще насърчава устойчивите земеделски практики, които са насочени към опазване на околната среда с подходящи интервенции и схеми в рамките на новия Стратегически план за развитие на земеделието и селските райони на Република България за периода 2023-2027 г.

Националният план за развитие за биологичното производство е солидна основа за популяризиране на биологичното земеделие, като водещ механизъм за укрепване на устойчивостта и нататъшното развитие на сектора.

**Стратегическите цели в Националния план за развитие на биологичното производство до 2030 г. са:**

**1.** Биологични храни и продукти за всички: стимулиране на търсенето и гарантиране на доверието на потребителите.

**2.** Стимулиране на прехода и укрепване на цялата верига за създаване на стойност по пътя към 2030 г.

**3.** Биологичното производство като пример за подражание: подобряване на приноса на биологичното земеделие за устойчивостта на сектора.

# ОБЛАСТИ НА РАЗВИТИЕ.

Реализирането на целите от Националния план за развитие на биологоичното производство до 2030 г. е предвидено посредством целенасочени политики и интервенции, които са групирани в шест взаимосвързани области на развитие:

### По-широко потребление на биологични продукти, което включва повишаване на осведомеността (провеждане на информационни кампании за ползите от консумация на биопродукти) и доверието на потребителите в качеството на българските биопродукти. Необходимо е да се осигури достъп на по-големи групи потребители до български биопродукти чрез провеждане на повече „Зелени обществени поръчки“, насърчаване на сътрудничество между земеделските стопани, гражданите/потребителите, местните публични администрации, сдруженията и асоциации в био сектора, в хотелиерството, в ресторантьорството, в модерната търговия и други, които действат в съответствие с принципите и методите на биологично производство и потребление.

1.1. Подходящи мерки за повишаване на осведомеността на потребителите следва да бъдат започнати още от училищата и детските градини. В това отношение е подходящо в схемата на ЕС за „Училищен плод“ и „Училищно мляко“ да се увеличи делът на биологичните продукти, като се даде на първо място преднина на тези, които са произведени в Република България, на второ място на тези произведени от вътреобщностна търговия и на последно място от внос.

Подходяща мярка за увеличаване потреблението на биологични продукти е да се увеличи делът им в менютата на децата в детските градини, ясли и кухни, като се наблегне на био продукти от български производители. Инициативата може да се стартира с пилотен проект, който първоначално (2025 г.) да обхване около 50 бр. детски градини, ясли и кухни, а през периода от 2026 г. до 2030 г. броят им да се увеличи до 200 бр., които приоритетно да ползват местни (български) биопродукти. Инициативата ще стимулира не само местното био производство, но и ще доведе до по-качествено и здравословно хранене на децата. Преди изготвянето на пилотния проект е необходимо проучване за въвеждане на местни (български) биологични продукти в детските градини, детски ясли и детски кухни чрез иницииране на инициатива за осигуряване на допълнителни средства на общините в размер на 30% над отпусканите до момента средства от държавния бюджет за издръжка на детските заведения и кухни.

Българските биологични продукти могат да се включат и в общественото хранене по общинските (държавни) социални заведения и детски кухни в провежданите от тях „зелени“ обществени поръчки за доставки на храни и кетъринг. Аспектите на биологичното производство, неговото регионално измерение и сезонността следва да се разглеждат заедно, като подпомагането свързано с екологосъобразни обществени поръчки и на социално слабите слоеве да е с приоритет към българските сезонни био продукти. Стимулирането за използване на биологични продукти в обществените заведения ще се извърши чрез въвеждане на Директивата за зелени екологосъобразни обществени поръчки посредстом промяна в Закона за обществените поръчки (ЗОП), както и други възможности за увеличаване на разпространението и продажбата на биологични продукти. Това ще позволи на редица обществени организации да закупуват биопродукти вместо конвенционални и ще увеличи обема на закупената био продукция за сектора на общественото хранене.

Заложена е инициатива на МЗХ към Министерство на финансите за законодателна промяна във връзка с провеждането на „Зелени обществени поръчки“ и критериите за възлагането им. Необходимо е интегриране на биологичните продукти с минималните задължителни критерии по ЗОП за възлагане, с като се цели увеличаване на дела на биопродуктите, които да представляват до 5% от количествата на доставките. Като първа стъпка е извършване на проучване на възможността за иницииране на споразумения между МЗХ и Министерство на здравеопазването, Министерство на образованието и науката, Министерство на вътрешните работи, Министерство на отбраната, Министерство на труда и социалната политика и Общините за включване на български био продукти в храненето на служители на ведомствата, пациенти на болнични заведения и настанени в социални домове и патронажи. Извършване на анализ на потреблението на хранителни продукти по категории в посочените ведомства, анализ на разходите за храна, установяване на необходимостта от увеличаване на бюджетите им.

1.2. Повишаването на осведомеността на населението може да се постигне чрез организиране и провеждане на атрактивни изложения за биологични продукти, отбелязване на Европейския ден на биологичното производство – 23 септември.

Инициативите в тази област предвиждат:

* Провеждане на Национален празник на българското биологично земеделие едновременно с Европейския ден на биологичното земеделие (23 септември);
* Организиране на национален конкурс с категории за: най-добър био фермер, община/област с най-много био производители (най-добър био регион), община с най-много био продукти в обществените кухни, най-добро био малко или средно предприятие, най-добър търговец на био продукти;
* Провеждане на „Седмица на био храните“ в хранителни вериги и др. магазини, водещи в предлагането на био продукти (може да се включат и специализирани био магазини). В продължение на една седмица (6 дни) производители на български био храни да могат да предложат и разположат на по-атрактивни места/щандове в магазина своите продукти, да има предвидена дегустация продуктите, реклама с брошури. В търговските обекти да има възможност на място потребителите да се запознаят с качествата на био продуктите, как се произвеждат, какви норми се спазват, какъв е контрола и т.н. Стартиране на пилотни проекти с търговски вериги (членове на „Сдружение за Модерна Търговия“). Контактите между потребителите и производителите на биологични храни е важен мотив при избора на храна, целта на презентирането е в представянето на предимствата на био храните и техния произход;
* Организиране на „Ден на отворените врати на биологичната ферма“ - посещение във биоферма. Във всяка област на страната е предвидено да се организира ден на „отворени врати“ в поне една био ферма/преработвателно предприятие за био храни за посетители в определен ден веднъж годишно. Идеята е да се покаже, че био фермите и преработвателните предприятия са горди с това, което произвеждат, спазват високи стандарти при отглеждане на културите и животните. Отварянето на вратите на фермите/преработвателните предприятия ще повиши доверието към продуктите, и ще оформи профила на лоялни и щастливи потребители.

Мероприятията може да включват различни дейности като - дегустации на биологични продукти, интерактивни, възпитаващи правилното хранене игри за най-малките посетители.

С цел по-мащабно популяризиране чрез медийното пространство е предвидено организиране на Рекламна кампания на национално ниво (по възможност във водещи телевизионни и интернет медии) минимум 3 пъти в годината в подходящ период.

Организиране на Международна конференция „Биологичното земеделие в Република България“ с цел представяне на най-новите данни за развитието на сектора, новости в законодателството и в подпомагането, добри примери от страната и чужбина и добри практики в производството.

1.3. Доверието на потребителите в предлаганите биологични продукти следва да се засили чрез предотвратяване на измами и подобряване на проследимостта по цялата верига за доставки на био храни — от производството през преработката до потреблението. Това може да се постигне включително и чрез възможностите на цифровизацията (подписване на издаваните сертификати в TRACES). В националното законодателството са предвидени имуществени санкции за някои измамнически практики, заблуждаващи потребителя с биологичния характер на продукта. Допълнителни мерки за борба с измамните практики, свързани с етикетирането са предвидени в националния каталог със санкции.

В търговската мрежа се предлагат немалък брой конвенционални храни и продукти, носещи обозначения като "еко", "натурално", "чисто", "органик" и други термини и производни, които подвеждат потребителите, че предлаганите конвенционални продукти са сертифицирани за биологични. Нивото на осведоменост на потребителите не е достатъчно високо и не винаги те могат да разпознаят сертифицираните биологични продукти от конвенционалните. Голяма част от потребителите не познават логото на ЕС за биологично земеделие, не знаят какво означават кодовите номера на Контролиращите лица, произхода на продуктите и т.н. Потребителите не се възползват от възможностите за проследимост на сертифицираните биологични продукти, с което биха си гарантирали спокойствието и доверието, че консумират безопасни и здравословни храни.

Разпознаването на биологичните продукти на пазара от останалите храни, чрез организиране на информационни кампании и публикуване на материали, е добър подход за повишаване консумацията им. Създаването на механизъм за публично оповестяване на извършения контрол по цялата биологична верига (производство, преработка, търговия и внос) е насочено и към завишаване на контрола. Този механизъм ще предоставя обобщена информация за брой проверки и резултатите от тях, взетите проби по веригата - без да се засяга поверителността на информацията за конкретни физически и юридически лица. Източник на статистическите данни следва да бъде извършения контрол и надзор, както от страна на компетентните органи в лицето на Българска агенция по безопасност на храните и МЗХ, така и от контролиращите лица. Завишаването на контрола в търговската мрежа е с цел ограничаване на подвеждаща потребителя информация за употребата на термини и обозначения при не биологични продукти. Засиленият контрол ще се основава на риск анализ, с цел пробовземане от минимум 3% от операторите в биорегистъра. С тези действия, сред потребителите следва да се утвърди увереността, че биологичният сектор в страната е прозрачен и са предприети нужните действия за оценка на съответствието с установеното национално и международно законодателство. Подобни мерки биха дали и повече яснота за потребителите относно конкретните механизми за предотвратяване на измамите с биологични продукти.

Мерките и действията описани в Националния план изискват активно участие на всички заинтересовани страни и частния сектор, като една от възможностите е за създаване на партньорства между държавата и дружества, които имат интерес да развиват корпоративната си политика за насърчаване използването на биологични продукти.

### По-добър и улеснен достъп до пазари, което включва: скъсяване на веригата за доставка, директни продажби, сдружаване на биологичните оператори с цел създаване на по-благоприятна среда за реализиране на продукцията, провеждане на информационни и комуникационни кампании относно съществуващите вече фермерски пазари и биологични оператори, извършващи директни продажби, както и публичното им обявяване в био регистъра за дейност „директни продажби на биопродукти от производител“.

Популяризирането на късите вериги на доставки и местите пазари ще създаде добавена стойност на селскостопанските продукти, на местното развитие и идентичност на регионите. Подпомагането с насочени интервенции към сдружаване на малките и средни оператори в биологичното производство ще доведе до скъсяването на веригата на доставки, ще даде възможност да се гарантира качество на продуктите и да се генерира по-голяма добавена стойност. Чрез по-късите хранителни вериги и възможностите за директно предлагане на пазара могат да се формират справедливи цени, както за производителите, така и за потребителите.

Насърчаването на късите вериги за доставка на храни може да бъде от полза, както за биологичните стопани, така и за потребителите, което води до намаляване на транспортните разходи и увеличаване на устойчивостта, като същевременно развива икономиката на селските райони, добавяйки стойност в района на производство.

От голяма полза ще бъде и усъвършенстването на публичната част на Електронния регистър на производителите, преработвателите и търговците на земеделски продукти и храни, произведени по биологичен начин (био регистъра), в който да има пълна информация за производителите по региони, видовете продукти, прогнозните количества и др.

Необходимо е публичната част на био регистъра да включва информация за операторите, която е предназначена за потенциалните купувачи и техните контрагенти. Немалка част от операторите „искат да са в on line пространството“, но нямат необходимите познания и възможности за предлагане на продукти онлайн, както и за осигуряване на условия за връзка с тях чрез интернет. С подобряването на функционалностите на публичната част на био регистъра, ще бъде добавена възможност за връзка с операторите, вписани в него без да се нарушават разпоредбите на законодателството за опазване на личните данни. Добавянето на модул „Контактна форма“ за връзка между операторите ще създаде възможност за директен контакт, което ще съкрати в максимална степен веригата за доставки. Тази мярка е допълнителен стимул за най-малките производители да се включат в система за контрол, като регистрацията в био регистъра ще се превърне в добавена стойност за тях.

Необходимо е да се осигури подкрепа за участие на български биопроизводители в национални и международни изложения и форуми, с цел налагане на български биологични марки на чуждите пазари, включващи и промоционални представяния и дегустации на биологични продукти.

### Насърчаване на преработката на биологични суровини и добавяне на стойност към българските биологични храни

Преработката на храни (вкл. първична преработка, пакетиране, етикетиране) е друг много важен инструмент за добавяне на стойност към първичните биологични продукти. С нея се увеличава трайността на продуктите, намаляват се загубите и изхвърлянето на продукция. Целта е да бъдат направени инвестиции в оборудване и въвеждане на иновации, които са непосилни за осигуряване от отделните биологични стопани. Резултатите от анализа на слабите страни, възможности и заплахи пред производството и преработка на първична селскостопанска продукция и развитието на пазара, както и формирането напотребителско търсене показват необходимост от действия в посока насърчаване преработката български биологични продукти. Затова в плана е предвидено:

- Осигуряване на средства за предприятия за преработка на биологични храни и напитки в II.Г.2.1 – „Инвестиции за преработка на селскостопански продукти, насочени към опазване на компонентите на околната среда“ в Стратегическия план за развитие на земеделието и селските райони на Република България за периода 2023-2027 г.

### По-благоприятни условия за повишаване на знанията и уменията за създаване, развитие и поддържане на биологичното стопанство, което включва: подходящи обучения, обмен на информация относно научни изследвания и иновации в областта на биологичното земеделие, стимулиране на научните изследвания и иновации в рамките на „Хоризонт Европа“, с цел насърчаване развитието на интелигентна био индустрия.

Разработването на електронни наръчници за прилагане на правилата за биологичното производство при преработка на: биологични млечни/месни продукти; биологични плодове и зеленчуци; биологични козметични продукти и био почистващи препарати, ще допринесе за по-достъпен начин за повишаване знанията на оперторите и бъдещите им намерения. Преработката на биологични храни има много особености и стриктно разписани правила, изисквания за проследимост и документална отчетност, които затрудняват част от преработвателите в Република България. Създаването на такъв наръчник би бил от полза за всички действащи и бъдещи преработватели на био храни. Производството на етерично - маслени култури и лечебни растения в Република България е добре развито, които в голямата си част се изнасят под формата на суровини. В същото време дела на био козметиката и био почистващите препарати за домакинството на пазара се разраства много бързо, което отваря добър шанс за българските производители на крайни био продукти.

Въвеждането на браншови стандарти за качество на биологична храна на някои биологични продукти, може в бъдеще да позволи на производителите да бъдат финансово стимулирани, заради разходите по повишаването на качеството на биологичната продукция.

По отношение на храненето на животните съществуват някои затруднения с набавянето на достатъчни количества произведени по биологичен начин фуражи, включително протеинови фуражи и фуражни добавки. За да се гарантира устойчивото и разнообразното хранене на животните, следва не само да се увеличи наличността на фуражи и фуражни протеини с местен произход, но и да се намерят алтернативни източници на протеини за фуражите и фуражни добавки с помощта на научните организации.

За развитието на биологичното растениевъдство е от значение разработването на технологични карти за отглеждане на различните видове култури по биологичен начин, което може да включва и нови методи на производство. Ключово за сектора е производството на биологичен растителен репродуктивен и вегетативен материал, което трябва да бъде стимулирано чрез обмен на информция между производителите и научните звена с адекватно подпомагане.

Повишаването на знанията и уменията на биологичните оператори за прилагането на новите правила в сектора е възможно единствено чрез трансфер на информация с висшите училища, професионални гимназии, научни институти, опитни станции, лицензирани центрове за професионално обучение и областно, регионално и национално представителни браншови организации за производство и преработка на селскостопански продукти, междубраншови организации и неправителствени организации в областта на биологичното земеделие.

Липсата на подходящо обучение при земеделските стопани, в комбинация с недостатъчен финансов ресурс, ограничава възможностите за внедряване на иновации и нови технологии в биологичните стопанства. Близо половината от земеделските стопани не са запознати със същността на цифровото земеделие (като пример – доказването на 3 км. зона в био пчеларството изисква умения и обучение за ползване на Системата за електронни услуги на ДФЗ – РА), за което е необходимо подобряване на дигиталните умения и работа с цифрови технологии. По данни на DESI (Digital Economy and Society Index), делът на хората с поне основни умения в областта на цифровите технологии възлиза на около 29% от българското население, докато средно за ЕС този дял е 57%.

Наблюдава се недостатъчна осведоменост и познания на всички земеделски стопани относно целите за опазване на околната среда, климата и биоразнообразието, ползите от въвеждането на екологосъобразни селскостопански практики и възможностите, които им предлага преминаването към биологичен начин на производство.

От изключителна важност е необходимостта да се предостави възможност за реализиране на демонстрационни дейности, които да онагледяват добрите практики и иновативни подходи в био производството. Оптимизирането на селскостопанските производствени процеси следва да се осъществява от представители на научната общност и от лица (земеделски стопани) пряко заети в производството, които са внедрили в практиката съответните подходи.

### По-благоприятни условия за насърчаване на много малки, малки и средни предприятия/производители, свързани с развитието на стопанството, което включва: подобряване на производствената среда, оптимизиране на разходите чрез нови енергоспестяващи машини, увеличаване на мобилните съоръжения за преработка (кланици, мелници, оборудване за добив на мед и др.), насърчаване на споделеното използване на съоръжения за преработка на местно ниво, участието на земеделските кооперации в маркетинга и преработката на биологични продукти, включително участието в обществени поръчки за храни на областно ниво (доставки в детската градина).

Периодът на преход към биологично производство за земеделските оператори влезли в система на контрол, е свързан с увеличаване на разходите (например за разходи за контрол и сертификация, биологични ресурси и др.), като продуктите все още не могат да се предлагат на пазара като биологични стоки. Във връзка с това следва да се предвидят подходящи мерки за подпомагане на прехода, обвързани с дългогодишен ангажимент за поддържане на биологичния метод на производство и след приключване на периода на преход.

С цел създаване на устойчивост на биологичния сектор и увеличаване на биологичните площи са необходими и някои законодателни инциативи и промени в нормативната уредба относно тяхното отдаване под наем. Към момента отдаването без търг и конкурс, като възможност е регламентирано за трайните насаждения, хидромелиоративни съоръжения и други случаи в Закона за собствеността и ползването на земеделските земи (ЗСПЗЗ) (чл. 24а, ал. 2 и ал. 6). Разходите и усилията за поддържане на земите като биологични са не по-малко съществени от създаването на трайни насаждения, посочени в чл. 24а, ал. 2 и ал. 6 от ЗСПЗЗ.

Една от причините за намаляването на площите в система на контрол е и изтичането на договорите за общински и държавни земи, и провеждането на търгове с тайно наддаване, при които досегашните ползватели не са успели да ги запазят.

Необходимо е и иницииране на законодателни промени по отношение отдаването на площи от държавния поземлен фонд (ДПФ) и общинския поземлен фонд (ОПФ), върху които да се прилагат методите на биологично производство.

Възможност в тази посока е стартирането на законодателна инциатива при отдаване на пасища от ДПФ и ОПФ на фермери, да се взема предвид, че същите прилагат или ще прилагат правилата на биологичното производство, с животновъдни обекти разположени в териториална близост до тези пасища (площи) и с опция за безвъзмездно ползване за първата година от влизането им в система на контрол.

Необходимо е проучване на правната възможност за присъединяване на биологични оператори към признати от министъра на земеделието и храните групи и организации на производители и предимствата за сектора, както и повишаване на осведомеността на биологичните оператори чрез изготвяне на информационни материали за групово сертифициране съгласно Регламент (ЕС) 2018/848 на Европейския парламент и на Съвета от 30 май 2018 година относно биологичното производство и етикетирането на биологични продукти и за отмяна на Регламент (ЕО) № 834/2007 на Съвета (ОВ L 150, 14.06.2018 г.) и възможността за намаляване на разходите за сертификация.

Поради по-разнообразните и трудоемки производствени процеси в биологичното земеделие често се налага по-интензивно използване на работна сила, а това означава, че има потенциал и за допълнителна заетост в селските райони. Но от друга страна, високите разходи за труд могат да възпрепятстват развитието на сектора на биологичното производство, затова още един път ще е необходимо да се насърчат чрез целенасочени бюджети за подпомагане само на тези производства свързани с изключително ръчен труд.

За да се минимизира дела на ръчния труд в биологичното земеделие, е необходимо да се финансира закупуването на подходяща техника, което ще осигури по-високи добиви при отглеждането на плодове и зеленчуци и продуктивност в говедовъдните и овцевъдни стопанства с по-малко разходи на труд.

С цел да се отговори на потребителското търсене на разнообразни висококачествени храни е необходимо да се насърчи отглеждането на биологични аквакултури и производството на продукти от тях. Това стимулиране на нарастването на дела на биологичните аквакултури не само ще удовлетвори изискванията на потребителите със силно развита биокултура на хранене, но ще доведе до намаляване натискът върху дивите запаси от аквакултурни животни в природата и увеличаване на биологичното разнообразие така необходимо за по-доброто адаптиране на земеделските стопани към изменението на климата.

Основно условие за увеличаване търсенето и предлагането на био продукти е да се осигури подкрепа на търговците и преработвателите, които закупуват български биопродукти с цел влагането им в производството на качествени и здравословни продукти.

### Биологичното земеделие ключ към благосъстоянието на околната среда и биологичното разнообразие, което включва: използване на сортове и породи, подходящи за биологичното производство, повишаване на добивите, разработване на ефективни мерки за растителна защита и иновативни решения, както и насърчаване отглеждането на птици и/или свине по биологичен начин.

Основна роля и принос за висока степен на биологично разнообразие има е използването на разнообразен растителен генетичен материал, например биологичен хетерогенен материал и биологични сортове, подходящи за биологично производство.

Съгласно Регламент (ЕС) 2018/848 е необходимо да се намалят до минимум разрешенията за използване на небиологичен репродуктивен материал, а до края на 2035 г. се прекратява използването му.

Разработването на Програма за компенсиране на част от разходите на биологичните производители за борба с болести и неприятели по растенията по биологичен начин също ще подпомогне развитието на биологичното производство. Такава мярка ще спомогне за увеличаване на добивите и повишаване на ефективността на биологичните стопанства. Това следва да е програма, подобна на тези за трайните насаждения, като се компенсират част от разходите за продукти за растителна защита съгласно изготвени технологични карти за отделните култури и разрешените продукти за съответните култури и за биологично земеделие.

Необходимо е да се насърчи и отглеждането на сортове подходящи за биологичното производство, което неминуемо ще окаже влияние на добивите, които традиционно за сектора са по-ниски в сравнение с конвенционалните производства на култури. Необходимо е финансиране на институтите за създаване и поддържане на биосемена (като се използва примера на програми за качествени семена от зърно и др.)

Във връзка с анализа за биологичните площи и култури по-долу, следва подпомагането на операторите в сектора да се приотизира към културите със забележим спад в площите на отглеждането им - кореноплодни култури, пресни зеленчуци, овошни насаждения, което да бъде обвързано с количеството произведена биологична продукция/в преход към биологично производство за определи продукти, които позволяват плододаване и приблизителен минимален добив.

Стратегическата цел на Европа за увеличаване на биологичните площи респ. стимулиране на биологичното земеделие изисква да се продължи поддържането и надграждането на съществуващите системи за мониторинг и контрол върху използваните продукти за растителна защита.

Ключово значение за биологичното животновъдство e подкрепата на Министерство на земеделието и храните относно практикуването на биологично птицевъдство и свиневъдство, като се работи в посока за разработване на правила в националното законодателство за свободно контролирано отглеждане на свине, при изключително спазване на мерки за биосигурност. По този начин се насърчава свободния достъп до открити пространства, в съответствие с изискванията на чл. 12 и чл. 15 от Регламент (ЕС) 2020/464 относно изисквания по отношение на растителността и характеристики на откритите пространства при свине и птици.

Влошената епизоотична обстановка по отношение на болестите Високопатогенна инфлуенца по птиците и Африканска чума по свине продължава от 2016 г. до настоящият момент, като специални мерки са предвидени и на ниво ЕС.

Регламент (ЕС) 2016/429 на Европейския парламент и на Съвета от 9 март 2016 година за заразните болести по животните и за изменение и отмяна на определени актове в областта на здравеопазването на животните (ОВ L 084, 31.3.2016 г.), както и делегираните актове и актовете по изпълнението му, поставя акцент на политиката за предотвратяване на появата на болести. Основно внимание се поставя на превенцията на болестите и мерките за биосигурност по отношение на отглежданите животни и продукти, които са подходящи за видовете и категориите отглеждани животни, вида производство и за произтичащите рискове, като се вземат предвид географското положение, климатичните условия, местните условия и практики, включително и по отношение на дивите животни.

Във тази връзка обектите за отглеждане на животни/птици следва да изпълняват изискванията разписани, както в европейското, така и в националното законодателство.

Биологичното животновъдство е най-развито за едрия рогат добитък, овцете, козите, еднокопитните животни, свинете, зайците (по слабо за животните от семейство еленови), както за домашните птици и пчелите, като за тези видове следва да се прилагат допълнителни подробни правила за производството. В тази връзка, съобразявайки се с изискванията на чл. 269, параграф 1, буква а) от Регламент (ЕС) 2016/429, които позволяват на държавите членки да приемат национални мерки и да прилагат на своя територия мерки в допълнение към предвидените в същия Регламент или по-строги от тях, които се отнасят до отговорностите за здравеопазването на животните, предвидени в част I, глава 3 (членове 10-17), Министерството на земеделието и храните разработва правила, които са важни за производството на тези животни. Тези правила се отнасят до изисквания за ограждения, минималните повърхности и характеристиките, както и техническите изисквания за помещенията и пространствата за отглеждане.

Същевременно в някои държави членки съществуват и се развиват различни практики за биологично отглеждане на животни и птици с разписани критерии и обхват за свободен достъп до открити пространства, при спазване на изискванията за биосигурност (във връзка с разпространението на Африканска чума по свинете и Високопатогенна инфлуенца по птиците).

За това в Националния план се предвижда да се изпрати официално запитване до ЕК относно кумулативното прилагане на разпоредбите за здравеопазването на животните и мерките за био сигурност от една страна и изискванията за отглеждането на определени видове животни по метода на биологичното производство от друга, и да се извърши проучване на опита на държавите членки относно прилагането на чл. 12 и чл. 15 от Регламент (ЕС) 2020/464, като не се създава риск от разпространение на болести.

# АНАЛИЗ НА СЪСТОЯНИЕТО НА СЕКТОРА „БИОЛОГИЧНО ПРОИЗВОДСТВО“

Националният план за развитие на биологичното производство до 2030 г. стъпва на нарочен Анализ (включително SWOT) на развитието на сектора за последните 5 години, целящ да идентифицира ключовите потребности, силните и слаби страни, както и възможностите за развитие.

### Силни страни:

* Пестицидният отпечатък в Република България е сред най-ниските в Европейския съюз;
* Положителна тенденция за спазване изискванията за хуманно отношение и за съответствие на животновъдните обекти;
* Делът на пробите с идентифицирани остатъчни количества от антибиотици в храни от животински произход все още е малък;
* Нараства броят на животните, отглеждани биологично (лидер при пчелните семейства);
* Организираност на биологичните производители в браншови организации;
* Република България разполага с подходящи почвени и климатични ресурси за развитие на био земеделие;
* Една трета от пчелните семейства в Република България се отглеждат в съответствие с методите на биологичното земеделиe;
* Република България е най-големият производител на биологично розово и лавандулово масло в света. Това определя страната, като ключов производител с традиции в производството на суровини за био козметиката;
* Все повече млади хора се насочват към биологично производство и/или преработка;
* Има изградени консултантски и обучителни екипи по биологично земеделие към неправителствените организации, които предлагат услуги на пазарен принцип;
* В научните институти се поддържат семена от местни сортове зърнени култури, зеленчуци, плодове, които са издръжливи на болести, неприятели и са подходящи за нашите климатични условия, както и за биологично производство;
* Във висшите учебни заведения се предлагат специалности за образователно квалификационна степен „Магистър“ (Аграрен Университет - Пловдив и Тракийски университет - Стара Загора обучават студенти в специалност „Биологично земеделие”), както и отделни избираеми дисциплини или модули по биологично земеделие (Аграрен Университет - Пловдив, Лесотехнически Университет - София и Тракийски Университет - Стара Загора). Аграрен Университет - Пловдив чрез Центъра за продължаващо обучение предлага и специфични курсове в областта на биологичното производство, с различен хорариум според потребностите на обучаемите;
* През последните години се утвърждават нови канали за продажба в цялата търговска мрежа. Все повече супермаркети, малки магазини и бензиностанции започват да продават биологични продукти;
* Осигуряването на благоприятни условия за развитие на биологичното земеделие е заложено в стратегически документи на национално и местно ниво;
* Изградени са административни структури към МЗХ - дирекция „Биологично производство“ и Консултативенен съвет по биологично земеделие.

### Слаби страни:

* Макар и под средните европейски равнища, нивото на използвани продукти за растителна защита показва тенденция за нарастване в последните години;
* Увеличението на използваните азотни торове на единица площ, създава риск от замърсяване на водите с нитрати;
* По-ниски средни добиви от био земеделие в сравнение с подобни в ЕС и с конвенционалните такива;
* Недостатъчно развит преработвателен сектор, както и не насърчаване на късите вериги на доставки и био фермерски пазари;
* Износ на биологични продукти предимно, като суровина (изнася се добавена стойност);
* За част от биологичния сектор съществен мотив за производсвтото е получаването на субсидии;
* Ограничено производство на биологичен фураж;
* Недостатъчно квалифицирана работна сила в сферата на биологичното производство;
* Няма гаранции за тези, които започват биологично производство, че в близост няма да се развива застрашаваща биологичното земеделие дейност;
* Производителите на биологични семена и посадъчен материал, които задоволяват нуждите на био опреаторите с растителен репродуктивен материал, не получават специално подпомагане за тази дейност, което води до твърде слабо развит пазар за растителен репродуктивен материал на биологични семена и посадъчен материал;
* Недостатъчно ниво на съвременни знания и недостатъчно прилагане на научните достижения в биологичните ферми в Република България; Приложните научни изследвания и технологии за биологично производство в Република България не са достатъчно, а тези, които се разработват не са популяризирани сред практикуващите био земеделие. Има специална нужда от изследвания и съвременни решения при преработката на храни и напитки, и стимулиране влагането на био суровини в козметиката. Не се насърчават научните институти в Селскостопанска академия (ССА) за изработването на технологични карти за отглеждане на различните видове култури по биологичен начин, разработване на нови методи и иновации в областта на биопрозводството, поддържането на биологичен растителен репродуктивен материал;
* Слаба връзка между науката, бизнеса и държавата, изразяваща се в липса на синхрон и обща визия за развитие на научните изследвания, биологичното производство и държавните политики и приоритети за развитие на селското стопанство, науката и икономиката;
* Липса на информационни кампании, насочени към потребителите, за ползите и предимствата на биопродуктите;
* Липса на държавна политика за включване на биопродуктите като задължителна съставка на менютата на детски градини, училища, социални и здравни заведения;
* Липсва информация за оборотите от продажба на биологични продукти в страната - български и вносни. Нито една институция не събира такива данни;
* Липсва специализирана борса за биологични продукти;
* Слаби позиции на българските биологични продукти на външния пазар. Липсва подкрепа за налагане на български биологични марки на международните пазари;
* Липса на нагласи за сдружаване сред производителите, което е бариера пред успешната пазарна реализация на нишови продукти с растящ пазар, но търсещи по-големи партидни количества;
* Малък пазар на разрешените продукти за растителна защита за биологично производство, което ги оскъпява и липса на информация за разрешените препарати за растителна защита за биологично производство;
* Непостоянно финансиране за представяне на био продуктите на национални изложения (липсва сигурност и предвидимост), както и не осигуряване на подкрепа за участие на българските биопроизводители на изложения и форуми с цел стимулиране на търговията и износа, с цел разширяване на пазарите за българските биопродукти.

### Възможности:

* Повишава се информираността и интереса на потребителите към консумацията на храна с доказани здравословни качества;
* Търсенето на продукти от късите вериги е съществено и трябва да бъде разширен пазара на късите доставки, а не ограничаван достъпът на потребителите до тях;
* Нарастващо търсене на чисти и вкусни биопродукти и ориентация към прилагане на щадящи околната среда селскостопански практики;
* Продължаване на прилагането на интервенции от Стратегическия план 2023-2027 за подпомагане на биологичното земеделие и възможността за прилагане на отделни мерки и схеми финансирани с европейски средства;
* Утвърждаване на нови канали за продажба на биопродукти в търговската мрежа;
* Растящ интерес към биопродуктите в Европейски мащаб създава условия за насочване на вътрешното производство за износ;
* Възможност за включване на биопродуктите, като задължителен елемент от менюто на обществени заведения за хранене; Въвеждане на местни биологични продукти в храните, предлагани в държавни и общински обекти, болници, училища, военни поделения и др.;
* Плащанията за биологичното земеделие по линия интервенции от Стратегическия план 2023-2027 са силен стимул за развитие на сектора;
* Електронните бази данни за сертифицирани оператори, контролиращи лица, посевен и посадъчен материал може да бъдат подобрени, следва да продължат усилията за усъвършенстване на създаденият био регистър;
* Има подходящи условия за развитие на научна дейност за биологично земеделие - подходящи местни сортове растителен репродуктивен материал в достатъчни количества и развитие на местни породи животни;
* Потенциал за засилване ролята на научните изследвания, иновациите и технологичните решения в разработването, производството и пазарната реализация на хранителни продукти с високо качество и здравословни ползи;
* Стимулиране на местни икономически инициативи отдолу-нагоре и на нагласите за сдружаване;
* Стимулиране на износа чрез подкрепа за участие в изложения и организиране на посещения и двустранни срещи с купувачи от други държави;
* Съществуват местни породи и сортове, които могат да направят производството по- рентабилно;
* Създаване на независими специализирани борси за биологична продукция или отделяне на специални места за тази цел;
* Обвързване на екологичните политики на държавата с биологичното земеделие;
* Въвеждане на критерии с целеви бюджети за подбор на проектни предложения и въвеждане на ограничения, които осигуряват справедливо и целесъобразно разпределяне на средствата.

### Заплахи:

* Растящи изисквания към земеделските производители по отношение опазване на околната среда и новите правила на Общността от 2022 г. за биологичното производство, които оскъпяват продукцията и създават затруднения пред биологичните оператори;
* Расте делът на вносните храни, поради загубата на конкурентоспособност и променливото качество на българските продукти;
* Съществуващо недоверие в потребителите заради неразбиране и неправилно етикетиране на биологичните продукти;
* Еднакъв размер на компенсаторните плащания в биологичното земеделие за попадащи в една и съща група култури, но с различни по тежест производствени разходи;
* Недостатъчна по обем и недостоверна информация в официалната статистика за био земеделието и за търговията с биопродукти;
* Липса на анализ за потенциала на вътрешния пазар на биологични продукти в Република България, както и анализ за конкурентните предимства на сектора на биологичното земеделие в международен аспект;
* Съществува голяма зависимост на производителите на биологични продукти от плащанията по линия на ПРСР и интервенции от Стратегическия план 2023-2027;
* Растящи разходи за сертификация, контрол, пробовземане и анализи;
* Неразвит преработвателен сектор на биологична продукция;
* Липса на стимули, обвързани с пазарна реализация на биопродуктите. Реализация на биопродукция като конвенционална;
* Слабости в осъществяване на връзки и логистика между производители - преработватели - търговци. Необходими са мерки за мотивация и засилване на сътрудничеството;
* Ниската покупателна способност на населението не допринася за разширяване на пазарния дял на биологичните продукти у нас - сега и в дългосрочен план. Липса на доверие в контрола. Липса на информираност у потребителите за „био“;
* Високата цена на много от иновационните решения в биологичното производство затруднява достъпа и внедряването им в тези стопанства;
* Липса на интерес от страна на био производителите към научни разработки и научни технологии за биологично производство;
* Трудна охрана на опитните площи и недобросъвестно замърсяване с химични вещества.
* Липса на финансиране на научните изследвания за био производство;
* Слабата ангажираност с проблемите на опазването на околната среда в обществото;
* Финансирането на консултантски услуги и професионално обучение за биологични производители в следващия програмен период да се запази.

В таблиците по-долу са представени данни за броя на операторите, площите, групите отглеждани култури и видовете животни в система на контрол за периода 2015 г. – 2021 г. от статистическата служба на Европейския съюз – EUROSTAT.

Общият брой на операторите обхванати от система на контрол бележи спад за анализирания период, който основно е подкрепен от крайно недостатъчното финансово подпомагане за био сектора, което се извършва единствено по Мярка 11 Биологично земеделие от ПРСР за периода 2014-2020 и поставя операторите в неравностойна позиция спрямо останалите не биологични оператори.

|  |  |
| --- | --- |
| **Година** | **Общ брой оператори в система на контрол** |
|
| **2015** | 6 099 |
| **2016** | 7 164 |
| **2017** | 6 822 |
| **2018** | 6 478 |
| **2019** | 6 216 |
| **2020** | 5 844 |
| **2021** | 4 913 |

Аналогично и свързано с намаляване броя на операторите с биологично растениевъдство след 2016- 2017 г. се наблюдава тенденция за намаляване на хектарите общи площи в система на контрол, включващо площите в преход и биологичните.

|  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| |  |  |  |  | | --- | --- | --- | --- | | **Година** | **Общо Площи в система на контрол, ха** | **Площи в преход, ха** | **Площи преминали прехода, ха** | | | | **2015** | 118 552 | 97 013 | 21 539 | | **2016** | 160 621 | 124 484 | 36 137 | | **2017** | 136 617 | 88 164 | 48 453 | | **2018** | 128 839 | 44 689 | 84 150 | | **2019** | 117 780 | 22 225 | 95 555 | | **2020** | 116 252 | 19 776 | 96 476 | | **2021** | 86 310 | 15 887 | 70 423 | |  |

Предвид данните, показващи намаляване на сертифицираните площи, националната стойност за дела на заделената за биологично земеделие площ, която може да бъде достигната до 2030 г., вземайки предвид началната позиция на страната ни (с дял от 1,7% биологични площи от общата използвана земеделска площ се определя в размер на 10%.

Анализът показва трайно намаляване на площите на следните култури: пресни зеленчуци, овощни насъждения, зърнено-бобови култури и технически култури, като се забелязва тенденция за увеличаване на площите на фуражни култури и кореноплодните култури.

|  |  |  |  |  |  |  |  |
| --- | --- | --- | --- | --- | --- | --- | --- |
| **ГРУПИ КУЛТУРИ** | **2015 г. Площ в ха** | **2016 г. Площ в ха** | **2017 г. Площ в ха** | **2018 г.  Площ в ха** | **2019 г.  Площ в ха** | **2020 г.  Площ в ха** | **2021 г.  Площ в ха** |
| Зърнено-житни култури, вкл. ориз | 22 191 | 30 940 | 16 601 | 21 019 | 17 870 | 15 550 | 15 497 |
| Зърнено-бобови, протеинови култури за производство на зърно | 1 257 | 523 | 1 238 | 14 579 | 12 380 | 12 245 | 6 719 |
| Кореноплодни култури | 103 | 86 | 342 | 705 | 539 | 433 | 589 |
| Технически култури – общо | 20 873 | 30 512 | 22 998 | 23 868 | 27 578 | 27 253 | 18 544 |
| Култури за зелено /Фуражни култури от обработваеми земи | 8 330 | 14 911 | 14 366 | 646 | 436 | 469 | 841 |
| Пресни зеленчуци, пъпеши, ягоди, култивирани гъби (оранжерийно и полско производство) | 1 848 | 3 664 | 2 883 | 3 257 | 2 648 | 2 108 | 1 716 |
| Трайни насаждения | 25 946 | 33 174 | 30 485 | 29 478 | 26 503 | 24 848 | 23 124 |
| Постоянни ливади и пасища | 31 796 | 38 736 | 39 921 | 33 713 | 27 339 | 30 154 | 19 063 |
| Угар |  |  |  | 5 707 | 2 510 | 3 192 | 3 217 |

Секторът на биологичното животновъдство у нас се развива с по-бавни, в сравнение с растениевъдството, но стабилни темпове.

|  |  |  |  |  |  |  |  |
| --- | --- | --- | --- | --- | --- | --- | --- |
| **Видове животни** | **Брой животни отглеждани по биологичен начин** | | | | | | |
| **2015 г.** | **2016 г.** | **2017 г.** | **2018 г.** | **2019 г.** | **2020 г.** | **2021 г.** |
| **Говеда** | 4 209 | 9 718 | 10 400 | 9 314 | 9 402 | 10 343 | 12 265 |
| **Овце** | 18 792 | 26 809 | 25 959 | 21 072 | 22 780 | 19 090 | 22 447 |
| **Кози** | 5 381 | 8 242 | 9 023 | 8 039 | 7 956 | 8 296 | 8 410 |
| **Пчелни семейства** | 178 331 | 236 462 | 250 434 | 227 721 | 220 765 | 223 151 | 232 072 |

Финансовото подпомагане на биологичното производство, чрез мярка 11 в рамките на ПРСР играе ключова роля в привличането на интереса на производителите, включително млади стопани. По данни на ДФЗ - РА при изпълнението по мярка 11 на ПРСР 2014-2020 са извършени плащания за 295 400 250,11 лв., което е средно 42 200 029 лв. на година и предполага наличие на причини и проблеми при кандидатстващите земеделски производители или проблеми от допуснати системни грешки от земеделците.

# МЕРКИ И ДЕЙСТВИЯ ЗА ПОСТИГАНЕ НА ЦЕЛИТЕ.

В Приложението към Националния план са представени мерките и действията за постигане на определените в т. т. II и III стратегически цели и области на развитие на сектора на биологичното производство в Република България.

# ИЗТОЧНИЦИ НА ФИНАНСИРАНЕ.

При определянето на възможните източници на финансиране и прогнозния бюджет за изпълнението на мерките и действията за развитие на сектор „Биологично производство“ съгласно Приложението, са взети предвид изпълнени подобни проекти в страната и в държави членки на ЕС, както и собствени изчисления.

Източниците на финансиране условно могат да бъдат разделени на безвъзмездни средства от Европейския съюз (посочени в евро), национално (посочени в лева) и частно финансиране. Разпределението на източниците на финансиране по стратегическите цели, показва относителен баланс между финансовите средства, предвидени за постигането им.

За постигането на 16 от мерките и действията по Приложението, не се изисква допълнително финансиране.

Очакваните финансови ангажименти за национално финансиране са с индикативен характер, същите са подробно описани в Приложението и ще са в рамките на одобрените параметри със средносрочната бюджета прогноза за съответния период на Министерство на земеделието и храните, Държавен фонд „Земеделие“, както и Сметката за средства от Европейския съюз на Държавен фонд „Земеделие“.

Значително национално финансово подпомагане е предвидено за популяризирането на биологичните продукти, стимулиране на търсенето и повишаване на доверието на потребителите включително, въвеждането на допълнителни функционалности на публичната част на био регистъра.

# ОРГАНИЗАЦИЯ НА ИЗПЪЛНЕНИЕТО НА ПЛАНА. КРИТЕРИИ И ПОКАЗАТЕЛИ ЗА ИЗПЪЛНЕНИЕТО НА ПЛАНА.

Националният план за развитие на биологичното производство до 2030 г. ще се изпълнява под ръководството на министъра на земеделието и храните.

Успешното изпълнение на Националния план може да се постигне чрез активното участие и сътрудничество между отделните институции и заинтересованите неправителствени организации в сектора на биологичното производство.

Поетапно до 31.12.2026 г. и до 31.12.2030 г. Министерство на земеделието и храните, след като се консултира със заинтересованите и ангажирани страни, ще направи преглед на изпълнението на мерките и действията по Националния план, като оцени постигнатия към момента физически и финансов напредък на изпълнението на мерките и действията от Приложението.

Резултатите от оценките ще бъдат публикувани на интернет страницата на МЗХ. При необходимост Националният план може да бъде актуализиран по отношение на включване на нови дейности в него, изключване или промяна в характеристиките на вече приетите дейности, ангажираните страни, индикаторите и възможните източници на финансиране. Процедурите за актуализиране на Националния план за развитие на биологичното производство до 2030 г. са същите като при приемане на нов план.

## ПРИЛОЖЕНИЕ

**НАЦИОНАЛЕН ПЛАН ЗА РАЗВИТИЕ НА БИОЛОГИЧНОТО ПРОИЗВОДСТВО ДО 2030 г.**

**Таблица „Мерки и действия за развитие на сектор „Биологично производство“**

|  |  |  |  |  |
| --- | --- | --- | --- | --- |
| **ЦЕЛ I: Биологични храни и продукти за всички: стимулиране на търсенето и гарантиране на доверието на потребителите** | | | | |
| ***Мерки и действия:*** | ***Ангажирани страни*** | ***Срок*** | ***Индикатори*** | ***Източници на финансиране*** |
| **1. Популяризиране на биологичното земеделие и логото на ЕС:** | | | | |
| **1.1.** Комуникация и предоставяне на информация за набелязване на основни мероприятия за популяризиране на биологичните продукти. | МЗХ - ДБП, НПО в сектора | ежегодно | Осъществена комуникация  (ЕК/ДЧ/заинтересовани страни);  Планирани мероприятия. | Не се изисква допълнително финансиране. |
| **1.2.** Организиране и провеждане на Национален празник на българското биологично земеделие едновременно с Европейския ден на биологичното земеделие (23 септември) | МЗХ, НПО, производител, преработватели | ежегодно  от 2023 г. до 2030 г. | Участие на минимум 50 български производители;  Минимум 3000 броя участници /посетители;  Статистика за потреблението на био продукти и провеждане на формални и неформални проучвания сред потребителските групи;  Отразяване на събитията в поне 3 водещи медии и 10 земеделски медии. | Бюджет в рамките на МЗХ (годишно 300 000 лв.)  съфинансиране от участници, рекламодатели и бизнес свързан с био земеделието. |
| **1.2.1.** Организиране на национален конкурс в категории за: най-добър био фермер, община/област с най-много био производители (най-добър био регион), община с най-много био продукти в обществените кухни; най-доброто био микро, малко, средно и голямо предприятие; най-добрият търговец на био продукти. | МЗХ, НПО, производители, преработватели,  НСОРБ | ежегодно  от 2023 г. до 2030 г. | Минимум трима номинирани за наградите в отделните категории;  Отразяване на събитията в поне 3 водещи медии и 10 земеделски медии. | В рамките на бюджета по т.1.2. |
| **1.2.2.** Организиране и провеждане на "Седмица на био храните" в хранителни вериги и др. магазини, водещи в предлагането на био продукти:  - В продължение на една седмица (6 дни) производители на български био храни да предлагат атрактивно и с дегустация на специални щандове своите продукти.  - Стартиране на пилотни проекти с търговски вериги (членове на „Сдружение за Модерна Търговия“).  - Осъществяване на контакт на място между потребителите с производителите чрез промотъри, дегустация и информиращи материали. | МЗХ, НПО, производители, преработватели | ежегодно  от 2023 г. до 2030 г. | Участия на минимум:  - 10 супермаркета в гр. София,  - по 2 супермаркета в гр. Пловдив, гр. Варна и гр. Бургас,  - по 1 магазин в останалите областни градове на страната;  Обособяване/изграждане на един щанд в посочените обекти в продължение на 6 дни с ротация на участниците, без ограничение за малки и големи производители. | Бюджет в рамките на МЗХ по т.1.2 (годишно 300 000 лв.);  Съфинансиране от участниците. |
| **1.2.3.** Организиране на „Ден на отворените врати на биологичната ферма/предприятие“ в 28-те области на страната в минимум една био ферма/предприятие за био храни.  На събитията ще бъдат привлечени за посещение потребители от училища, университети, които изпълняват учебни програми свързани със земеделието и биологичното производство,  потребителски организации; медии; инфлуенсъри от социалните мрежи. | МЗХ, НПО в сектора |  | Брой области в страната организирали ден на „Отворени врати“;  Брой посетени био ферми /предприятия за био храни;  Брой посетители;  Отразяване на събитията в поне 3 национални медии и 10 земеделски медии. | В рамките на бюджета по т.1.2.2;  Съфинансиране от участниците. |
| **1.3.** Организиране на Международна конференция „Биологичното земеделие в Република България“ с цел представяне на най-новите данни за развитието на сектора, новости в законодателството и в подпомагането, добри примери от Република България и чужбина, добри практики в производството. | МЗХ, НПО в сектора, био бизнес | 2024 – 2030  ежегодно | Проведена конференция. | Бюджет в рамките на МЗХ (годишно 130 000 лв.) |
| **1.4.** Информационни дейности, свързани с популяризиране възможностите за подпомагане на биологично производство и чрез разработване на ръководство за кандидатстване и изпълнение на проектни дейности. | МЗХ, НПО в сектора, био бизнес | 2024 – 2030  ежегодно | Проведени информационни дейности  Ръководство | Стратегически план 2023-2027 |
| **1.5.** Рекламно информационна кампания - повишаване на информираността на потребителите:   * За преимуществото от консумирането на биологични продукти. * За разпознаване на биологични продукти на пазара от останалите храни по означенията на етикета -Лого на ЕС за биологично; * За произхода на биологичния продукт; * За заблуждаващи практики при използване на обозначения "еко", "натурално", "чисто", "органик" и други термини при не биологично продукти. | МЗХ, КЛ, МЗ, МОН, НПО в сектора | 2024 – 2030  периодично/  ежегодно в подходящ период от годината | Брой рекламни кампании – минимум 3 броя видео материали по възможност във водещи телевизионни и интернет медии | Стратегически план 2023-2027 |
| **1.6.** Създаване на механизъм за публично оповестяване на статистика от извършвания контрол по цялата биологична верига вкл. производство, преработка, търговия и внос. | МЗХ, КЛ, БАБХ | ежегодно | Брой оповестени проверки, от тях с констатирани несъответствия;  Брой взети проби, от тях несъответстващи. | Не се изисква допълнително финансиране. |
| **2. Стимулиране потреблението на биологични продукти:** | | | | |
| **2.1.** Популяризиране на българските биологични продукти на външни пазари чрез участие в панаири/изложения. | МЗХ, НПО в сектора | ежегодно | Участия на био производители на българския щанд на три международни изложения - Biofach в Германия, Biofach в Азия и още едно изложение в Европа. | Държавна помощ за участие в изложения - подпомагането се отнася за международни и национални участия. |
| **3. Стимулиране използването на биологични продукти в обществените заведения чрез въвеждане на Директивата за зелени екологосъобразни обществени поръчки и други възможности за увеличаване на разпространението и продажбата на биологични продукти:** | | | | |
| **3.1.** Проучване на възможността за иницииране на споразумения между МЗХ и МЗ, МОН, МВР, МО, МТСП и общините за включване на български био продукти в храненето на служители на ведомствата, пациенти на болнични заведения и настанени в социални домове и патронажи.  Извършване на анализ на потреблението на хранителни продукти по категории в посочените ведомства, анализ на разходите за храна, установяване на необходимостта от увеличаване на бюджетите им. | МЗХ, МЗ, МОН, МВР, МО, МТСП, НСОРБ | до 2023 г. | Изготвени споразумения.  Изготвени анализи. | Бюджет в рамките на МЗХ (годишно до 30 000 лв.) |
| **3.2.** Инициатива за законодателна промяна за интегриране на биологичните продукти с минималните задължителни критерии по ЗОП за възлагане на обществени поръчки (5%) от количествата на доставките да бъдат биологични продукти. | МЗХ, РА – ДФЗ, НПО в сектора | до 2023 г. | Изготвено предложение до Министерство на финансите за законодателна промяна (Зелени обществени поръчки) с критериите за възлагане на обществени поръчки. | Не се изисква допълнително финансиране. |
| **3.3.** Проучване за въвеждане на местни (български) биологични продукти в детските градини, детски ясли и детски кухни чрез иницииране на инициатива за осигуряване на допълнителни средства на общините в размер на 30% над отпусканите до момента средства от държавния бюджет за издръжка на детските заведения и кухни. | МЗХ, МЗ, НПО в сектора, НСОРБ | до 2025 г. | Изготвено проучване 2023 г; | Бюджет в рамките на МЗХ  (до 30 000 лв.) |
| **4. Увеличаване количеството на биологични храни в схемите „Училищен плод“ и „Училищно мляко“:** | | | | |
| **4.1.** „Доставки на български биологични продукти в учебните заведения - схема „Училищен плод“ и Схема „Училищно мляко“, които от 2023-2024 г. са със завишен брой до края на 2028/2029 учебна година. | МЗХ, ДФЗ-РА | до 2029 г. | Доставени биологични плодове, зеленчуци, мляко и млечни продукти - 9 броя доставки на биологични плодове и зеленчуци и 9 броя доставки на биологични мляко и млечни продукти за всяка учебна година от общо 50 бр. доставки по всяко от двете направления. | Индикативното разпределение по години на средствата от националния бюджет за Схема „Училищен плод“ и за Схема „Училищно мляко“, като средствата за български биологични доставки на плодове, зеленчуци, мляко и млечни продукти за целия период на *Националната стратегия за прилагането на схема за предлагане на плодове, зеленчуци, мляко и млечни продукти в детските градини, училищата и центровете за специална образователна подкрепа в Република България от 2023/2024 до края на 2028/2029 учебна година,* възлизат на 58 211 421 лв. (индикативен размер). |
| **4.2.** Засилване на контрола чрез увеличаване проверките и вземане на проби по време на доставките по схемите „Училищен плод“ и „Училищно мляко“ с цел предотвратяване на измами**.** | МЗХ, БАБХ, ДФЗ-РА | от 2024 г. | Брой проверки/брой проби, които обхващат 3% от доставките.  (БАБХ и ДФЗ - РА в училищата бенифициери по схемите и предприети мерки) | Допълнителен бюджет за БАБХ в рамките на бюджета на МЗХ  (годишно до 150 000 лв.) |
| **5. Засилване борбата срещу измамническите практики:** | | | | |
| **5.1.** Осигуряване на по-строг надзор над системите за контрол и засилване на сътрудничеството с ДЧ и трети страни при установени измамни практики. | МЗХ, БАБХ, КЛ | ежегодно | Брой извършени надзорни одити;  Брой кореспонденции в случай на установена измамна практика. | Не се изисква допълнително финансиране. |
| **5.2.** Сътрудничество с мрежата на ЕС за борба с измамите по агрохранителната верига (FFN) и Европол за анализирането на сектора с цел да се предотвратят измамите и да се координират разследванията. | МЗХ, БАБХ, КЛ | ежегодно | Брой обработени сигнали и разследвания чрез FFN мрежата;  Участие в координирани действия/операции. | Не се изисква допълнително финансиране. |
| **5.3.** Прилагане на насоки на ЕК относно засиления контрол на вноса на границите. | МЗХ - ДБП, БАБХ, КЛ | до 2030 г. | Публикувани насоки от ЕК;  Брой допълнителни проверки от БАБХ. | Не се изисква допълнително финансиране. |
| **5.4.** Разработване на мерки за информиране на потребителите и/или за изземване от пазара на продукти в случай на установена измама.  **5.4.1.** Изготвяне на анализи и предлагане на мерки за справяне с измамническите практики | МЗХ, БАБХ, КЛ | до 2027 г. | Изготвени и публикувани материали на интернет страницата на МЗХ и БАБХ;  Изготвени анализи и мерки за предотвратяване на измамническите практики. | Не се изисква допълнително финансиране. |
| **5.5.** Засилване на контрол в търговската мрежа с цел ограничаване на подвеждаща потребителя информация за употребата на термини и обозначения при не биологични храни и продукти с цел асоцииране с биологично производство.  **5.5.1.** Засилване на контрола на основа риск анализ, с цел пробовземане от минимум 3% от операторите в био регистъра. | БАБХ, МЗХ | ежегодно до 2030 г. | Брой извършени проверки в търговски обекти;  Брой взети и анализирани проби.  (200 проби годишно) | Допълнителен бюджет на БАБХ в рамките на бюджета на МЗХ  (годишно до 150 000 лв. съгласно т.4.2) |
| **6. Подобряване на проследимостта:** | | | | |
| **6.1.** Насърчаване на регистрирането на надзорните органи за подписването на сертификатите в TRACES по електронен път. | МЗХ, КЛ, БАБХ | до 2027 г. | Подписани в TRACES сертификати. | Не се изисква допълнително финансиране. |
| **6.2.** Участие в проверки на проследимостта по отношение на биологичните продукти в сътрудничество с държавите членки, техните надзорни органи и трети държави. | МЗХ, БАБХ, КЛ | до 2027 г. | Брой участия в проверки. | Не се изисква допълнително финансиране. |
| **6.3.** Участие в изготвен от ЕК пилотен проект за използването на блоковата верига в агрохранителния сектор насочен към разработването на иновативни решения за проследяването на биологичните продукти. | МЗХ, НПО в сектора, научни институти | до 2027 г. | Брой участия. | Европейски програми и проекти |
| **7. Принос на частния сектор за укрепване ролята на търговците на едро и дребно, кетъринг услугите, ресторантите:** | | | | |
| **7.1.** Организиране на работни срещи със заинтересованите страни за възможностите за подкрепа и предлагане на биологични продукти в ресторантите и кетъринг услугите.  **7.1.1.** Изготвяне на нормативна уредба за прилагане на правила за предлагане на биологични продукти в ресторантите и кетъринг услугите. | МЗХ, НПО в сектора | до 2030 г. | Проведени работна среща/кръгла маса/дискусия;  Изготвено предложение за нормативна база с правила. | Не се изисква допълнително финансиране. |
| **ЦЕЛ II: Стимулиране на прехода и укрепване на цялата верига за създаване на стойност по пътя към 2030 г.** | | | | |
| ***Мерки и действия:*** | ***Ангажирани страни*** | ***Срок*** | ***Индикатори*** | ***Източници на финансиране*** |
| **1. Насърчаване на инвестициите и обмена на най-добри практики в рамките на Общата селскостопанска политика (ОСП) и Общата политика в областта на рибарството (ОПОР):** | | | | |
| **1.1.** Насърчаване на добри практики в биологичното производство с цел разработване на курсове по био земеделие и представяне на иновативни решения, в т.ч. за биологични аквакултури.  **1.2.** Увеличаване на конкурентоспособносттаи устойчивостта на родните био фермери, чрез обмяна на опит съвместно с други ферми както от ЕС, така и трети страни. | МЗХ; НССЗ, МОН, ССА, ЦПО, Университети и учебни заведения, Научни институти, НПО в сектора | до 2030 г. | Реализиран проект;  Брой обучени лица;  Участие в международни проекти между университети и био ферми за обмен на информация и знания. | ПМДРА 2021-2027 г.  (285 700 евро)  за провеждане на обучения за производство и преработка, в т.ч. и на биологични аквакултури;  Стратегически план 2023-2027  (не по-малко от 1 400 000лв.);  ОПОР |
| **2. Насърчаване на преработката на биологични суровини и добавяне на стойност към българските биологични храни:** | | | | |
| **2.1.** Подпомагане на предприятия за преработка на биологични храни и напитки в интервенцията „Инвестиции за преработка на селскостопански продукти“ в Стратегическия план за развитие на земеделието и селските райони на Република България за периода 2023-2027 г. | МЗХ, ДФЗ-РА, НПО в сектора, фермери, преработватели, търговци | 01.01.2023 - 31.12.2027 г.  ежегодно, в периодите на прибиране на прясна продукция - целеви кампании | Брой подпомогнати по Стратегическия план 2023-2027 биологични преработватели. | Стратегически план 2023-2027  (80 000 000 лв.)  Интервенция  II.Г.2.1 – „Инвестиции за преработка на селскостопански продукти, насочени към опазване на компонентите на околната среда“. |
| **2.2.** Разработване на електронни наръчници за прилагане на правилата за биологичното производство припреработка на:  **2.2.1.** биологични млечни/месни продукти;  **2.2.2.** биологични плодове и зеленчуци;  **2.2.3.** биологични козметични продукти и био почистващи препарати. | МЗХ, БАБХ, НПО в сектора, био преработватели | декември 2024 | Изготвени 3 броя електронни наръчници, съгласувани с МЗХ-ДБП и БАБХ  Минимум 10 бр. преработватели на мляко/месо, прилагащи електронния наръчник;  Минимум 20 бр. преработватели на плодове и зеленчуци, прилагащи електронния наръчник;  Минимум 10 бр. производители на био козметика/био почистващи препарати, прилагащи електронния наръчник. | Бюджет в рамките на МЗХ (годишно до 30 000 лв.) |
| **2.3.** Въвеждане на стандарти за качество на биологична храна, браншови стандарти за качество на биологичните продукти. | МЗХ, БАБХ, НПО в сектора, био преработватели | до 2025 г. | Изготвени 3 броя стандарти от НПО в сектора за качество на биологични продукти, съгласувани с ДБП и БАБХ. | Съгласно бюджета на съответната НПО |
| **3. Разработване на секторен анализ с цел да се увеличи прозрачността на пазара:** | | | | |
| **3.1**. Събиране на данни за производството на биологични продукти в страната, внос, износ, които да послужат за секторен анализ на пазара.  **3.1.1.** Извършване на ежегодни анализи на степента на организация във веригите на доставките на био храни чрез анкетно проучване. | МЗХ | 2023 г. | Изготвен секторен анализ. | Не се изисква допълнително финансиране. |
| **4. Подкрепа за организацията на веригата за доставки на храни:** | | | | |
| **4.1.** Проучване на правната възможност за присъединяване на биологични оператори към признати от министъра на земеделието групи и организации на производители и предимствата за сектора. | МЗХ, НПО в сектора | до 2023 г. | Извършено проучване. | Не се изисква допълнително финансиране. |
| **4.2.** Повишаване на осведомеността на биологичните оператори чрез изготвяне на информационни материали за групово сертифициране съгласно Регламент (ЕС) 2018/848 и възможността за намаляване на разходите за сертификация, | МЗХ, КЛ, НПО в сектора | до 2023 г. | Изготвени информационни материали – публикувани на интернет страницата на МЗХ. | Бюджет в рамките на МЗХ (годишно до 30 000 лв.) |
| **5. Укрепване на местната и дребно мащабна преработка и насърчаване на късите вериги:** | | | | |
| **5.1.** Пилотни проекти за абонаментни доставки на кошници от био храни до потребители на местно/регионално ниво. | МЗХ | 01.01.2023 - 31.12.2027 г. | Брой финансирани проекти. | „Стратегически план за развитие на земеделието и селските райони 2023-2027 г.“ |
| **5.2.** Разработване на мерки за био земеделие в селските райони, с цел насърчаване на малки, млади и нови земеделски стопанства. | МЗХ, НПО в сектора | до 2030 г. | Брой реализирани/одобрени проекти.  Предоставяне на съвети, консултации и обучения, насочени към малките и младите земеделски стопани.  Приоритизиране на био сектора при проекти за млади фермери и за много малки стопанства. | Стратегически план 2023-2027  (15 000 000 лв.) |
| **5.3.** Създаване на по-добри условия за достъп до пазари. | МЗХ, Общините, НПО в сектора | до 2030 г. | Създадени сдружения/обединения. | Стратегически план 2023-2027  Интервенция за къси вериги и сътрудничество  (600 000 лв.) |
| **6. Подобряване на храненето на биологичните животните и тези в преход към биологично:** | | | | |
| **6.1.** Проучване на възможностите за подкрепа на научни изследвания и иновации в областта на алтернативните източници на биологични витамини и на протеини. | МЗХ, Университети и научни институти | до 2030 г. | Брой участия в проекти. | Европейски програми и проекти |
| **6.2.** Оценка на възможностите и ресурсите на страната ни да подкрепи производството на водорасли в ЕС като алтернативна фуражна суровина за биологичното животновъдство. | МЗХ, Университети и научни институти, НПО в сектора | до 2026 г. | Извършено проучване. | Бюджет в рамките на МЗХ  (до 30 000 лв.) |
| **7. Укрепване на биологичната аквакултура:** | | | | |
| **7.1.** Подкрепа на научните изследвания и иновациите във връзка с алтернативните източници на хранителни вещества, селекцията и хуманното отношение към животните в сектора на аквакултурата.  - Възможности за насърчаване на инвестициите в адаптирани системи за поликултурно отглеждане и мултитрофична аквакултура и дейности, свързвани с рибарниците и развъдниците за млади екземпляри. | МЗХ, Университети и научни институти, НПО в сектора | до 2030 г. | Брой реализирани проекти;  Брой въведени иновации. | ОПОР;  Хоризонт Европа;  Европейски фонд за морско дело, рибарство и аквакултури  (2 285 700 евро БФП)  Бюджетът е предвиден в  ПМДРА 2021-2027 г.  за въвеждане на иновации при производството на аквакултури, вкл. и биологични аквакултури. |
| **7.2.** Проучване относно специфични трудности ограничаващи развитието на биологичните аквакултури в страната и предложения за подходящи мерки за преодоляването им. | МЗХ, Университети и Научни институти, НПО в сектора | до 2024 г. | Извършено проучване. | Бюджет в рамките на МЗХ  (до 30 000 лв.) |
| **7.3.** Финансиране на процеса на сертифициране на ферми за производство на биологични аквакултури. | МЗХ, НПО в сектора, бенифициери | до 2029 г. | Брой сертифицирани ферми за биологично производство. | Бюджетът е предвиден в ПМДРА 2021-2027 г.  (до 25 000 евро БФП) |
| **7.4.** Подкрепа за иновативни проекти при производство на аквакултури, вкл. биологични. | МЗХ, НПО в сектора, бенифициери | до 2029 г. | Брой въведени иновации. | Бюджетът е предвиден в  ПМДРА 2021-2027 г.  за въвеждане на иновации при производството на аквакултури, вкл. и биологични аквакултури.  (до 2 285 700 евро БФП) |
| **7.5.** Обучение на кадри за производство и преработка на аквакултури, вкл. и биологични. | МЗХ, НПО в сектора, бенифициери | до 2029 г. | Брой обучени лица. | Бюджетът е предвиден в  ПМДРА 2021-2027 г.  за провеждане на обучения за производство на аквакултури, вкл. и на биологични аквакултури  (до 285 700 евро БФП) |
| **ЦЕЛ III: Биологичното производство като пример за подражание: подобряване на приноса на биологичното земеделие за устойчивостта на сектора.** | | | | |
| ***Мерки и действия:*** | ***Ангажирани страни*** | ***Срок*** | ***Индикатори*** | ***Източници на финансиране*** |
| **1. Увеличаване на броя на биологичните производители в Република България и на площите заети с биологично производство:** | | | | |
| **1.1.** Увеличаване на фермите, отглеждащи растения и животни по методите на биологичното производство чрез осигуряване на подпомагане по Стратегическия план.  **1.1.1.** Инвестиционна подкрепа за създаване на нови насаждения и въвеждане на нови животни под контрол. | МЗХ, ДФЗ-РА НПО в сектора | от 2023 г.  до 2030 г. | 10% до 2030 г. от ИЗП в Република България да са биологични площи. | Стратегически план 2023-2027  **(331 378 525 евро)** по Стълб II, като компенсаторни ще се прилагат – интервенции II.А.1 „Биологично растениевъдство“  **По стълб I –41 000 000 евро** Стратегически план 2023-2027 (**55 000 000 лв**.)  Интервенция - II.Г.1.1 „Инвестиции в земеделските стопанства, насочени към опазване на компонентите на околната среда“. |
| **1.2.** Увеличаване на пчеларите и пчелните семейства, отглеждани по методите на биологичното производство чрез осигуряване на подпомагане по Стратегическия план. | МЗХ, ДФЗ-РА НПО в сектора | от 2023 г.  до 2027 г. | 300 000 пчелни семейства до 2030 г. да са биологични. | Стратегически план 2023-2027  **(34 305 008 евро)** по Стълб II, като компенсаторна интервенция ще се прилага II.A.9 „Биологично пчеларство“ |
| **1.3.** Сертифициране на стопанства за производство на биологични аквакултури | МЗХ, ДФЗ-РА НПО в сектора | 2027 г. | Минимум 5 броя сертифицирани стопанства за производство на биологични аквакултури. | Бюджетът е предвиден в ПМДРА 2021-2027 г.  (до 25 000 евро БФП) |
| **2. Технологично осигуряване на биологични производители и преработватели:** | | | | |
| **2.1.** Създаване на модул „Контактна форма“ в Електронния регистър на производителите, преработвателите и търговците на земеделски продукти и храни, произведени по биологичен начин, осигуряващ за възможност за директна връзка между всички оператори, вписани в него. | МЗХ | до 2024 г. | Въведена допълнителна функционалност на Електронния регистър на производителите, преработвателите и търговците на земеделски продукти и храни, произведени по биологичен начин. | Бюджет в рамките на МЗХ |
| **2.2.** Разработване на технологични карти за отглеждане на различните култури по биологичен начин, обучения и консултации от страна на съответните институти към Селскостопанска академия. | МЗХ, Институти, Университети, фермери, НПО в сектора | 2023 г.  актуализиране ежегодно | Брой изготвени технологични карти. | Бюджет в рамките на МЗХ  (до 30 000 лв.) |
| **3. Подобряване на хуманното отношение към животните:** | | | | |
| **3.1.** Участия в дискусии с ДЧ, ЕК и заинтересованите страни за търсене на нови способи за подобряване хуманното отношение към животните. Прилагане на мрежа/модул за хуманно отношение към животните, като част от мрежата за предупреждение и сътрудничество посредством онлайн платформа - iRASFF. | МЗХ, БАБХ, НПО в сектора | до 2030 г. | Брой участия в дискусии/кореспонденция. | Не се изисква допълнително финансиране. |
| **3.2.** Официално запитване до ЕК относно кумулативното прилагане на разпоредбите за здравеопазването на животните и мерките за био сигурност от една страна и изискванията за отглеждането на определени видове животни по метода на биологичното производство от друга страна.  - Проучване на опита на държавите членки относно прилагането на чл. 12 и чл. 15 от Регламент (ЕС) 2020/464, като не се създава риск от разпространение на болести. | МЗХ, БАБХ, НПО в сектора | до декември 2024 г. | Извършени промени в националната нормативна уредба с въведени правила и мерки за биосигурност, които да позволят свободен достъп до открити пространства при отглеждане на биологични свине и/или птици в съответствие с чл. 12 и чл. 15 от Регламент (ЕС) 2020/464. | Не се изисква допълнително финансиране. |
| **4. По-ефективно използване на ресурсите:** | | | | |
| **4.1.** Участие в дискусии с МОСВ и заинтересованите страни за приемане на нормативен документ относно пластмасата на биологична основа, пластмасата, подлежаща на компостиране, и биоразградимата пластмаса, като част от прехода към кръгова икономика | МЗХ, МОСВ, НПО в сектора | периодично | Брой дискусии/кореспонденция.  Публикуван нормативен документ. | План на действие за преход към кръгова икономика на Република България за периода 2022-2027г. |
| **4.2.** Насърчаване на по-ефективното и устойчиво използване на водите, увеличаването на използването на възобновяема енергия, намаляването на освобождаването на хранителни вещества при всички видове земеделие | МЗХ, МОСВ, НПО в сектора | до 2030 г. | Брой дискусии и нормативен документ. | План на действие за преход към кръгова икономика на Република България за периода 2022-2027г.  ОПОР, Европейски фонд за морско дело, рибарство и аквакултури 2021-2027 |
| **5. Устойчивост на сектор биологично земеделие с цел увеличаване на биологичните площи:** | | | | |
| **5.1.** Иницииране на законодателни промени за отдаване на био сертифицирани площи. | МЗХ, НСОРБ | до 2024 г. | Извършени законодателни промени в Закона за собствеността и ползването на земеделските земи (ЗСПЗЗ)  Увеличаване на площите (дка) на отдадени земи от ОПФ и ДПФ за биологично земеделие. | Не се изисква допълнително финансиране. |
| **5.2.** Инициране на законодателни промени позволяващи при отдаване на пасища от ДПФ и ОПФ на фермери, да се взема предвид, че същите прилагат или ще прилагат правилата на биологичното производство, с животновъдни обекти разположени в териториална близост до тези пасища (площи) и с опция за безвъзмездно ползване за първата година от влизането им в система на контрол. | МЗХ,  НСОРБ | до 2024 г. | Извършена законодателна промяна. | Не се изисква допълнително финансиране |

*Забележка:* Финансирането в Приложение Таблица „Мерки и действия за развитие на сектор „Биологично производство““, последна колона „Източници на финансиране“ е с индикативен характер.